b'\n_START_ARTICLE_\nKoncertmeisteris\n_START_PARAGRAPH_\nKoncertm\xc3\xa9isteris (vok. Konzertmeister)\xc2\xa0\xe2\x80\x93 orkestro vienar\xc5\xab\xc5\xa1i\xc5\xb3 stygini\xc5\xb3 instrument\xc5\xb3 grup\xc4\x97s (paprastai smuik\xc5\xb3 sekcijos) vadovas; pianistas-akomponiatorius (akompanimento atlik\xc4\x97jas), padedantis muzikos atlik\xc4\x97jams (daugiausia dainininkams) arba j\xc5\xb3 kolektyvams rengti partijas ir akompanuojantis jiems per koncertus._NEWLINE_Kaip grupei vadovaujantis atlik\xc4\x97jas koncertmeisteris ne tik pri\xc5\xbei\xc5\xabri kitus muzikantus, bet ir atlieka k\xc5\xabrinio solo partijas. Smuik\xc5\xb3 sekcijos vadovas dar vadinamas \xe2\x80\x9epirmuoju smuiku\xe2\x80\x9c. Didesniuose orkestruose antr\xc5\xb3j\xc5\xb3 smuik\xc5\xb3 vadovas, lyderis taip pat da\xc5\xbenai vadinamas koncertmeisteriu. Didesniuose simfoniniuose orkestruose paprastai yra keletas koncertmeisteri\xc5\xb3, vadinamieji pirmieji ir antrieji koncertmeisteriai. Antrasis veikia kaip pirmojo pavaduotojas.'